Η πρόθεση του πρώην υπουργού Οικονομικών Γιάνη Βαρουφάκη να δημοσιεύσει τις ηχογραφήσεις από συνεδριάσεις του Eurogroup ήταν αδύνατο να μείνει έξω από τις ερωτήσεις που δέχθηκαν μετά τη συνεδρίαση του οργάνου, ο πρόεδρος του Eurogroup Μάριο Σεντένο, αλλά και ο επικεφαλής του ESM, Κλάους Ρέγκλινγκ που έχει και προσωπική εμπειρία από τα έργα και τις ημέρες του κ. Βαρουφάκη στις Βρυξέλλες.

Αποδείχθηκε δε ότι ακόμη ο Γιάνης Βαρουφάκης μπορεί να προκαλεί οργή και ενόχληση στους θεσμούς.

«Απογοητευτική κίνηση»

Ο πρόεδρος του Eurogroup, Μάριο Σεντένο, ερωτηθείς για τις κινήσεις του κ. Βαρουφάκη απάντησε: «Ουδέν σχόλιον, αλλά πολιτικά είναι απογοητευτική η κίνηση».

Πιο επικριτικός, ο επικεφαλής του ESM, Κλάους Ρέγκλινγκ, ο οποίος παρενέβη στο θέμα, για να δηλώσει: «Μας απογοητεύει η παραβίαση της εμπιστευτικότητας, αλλά έτσι κι αλλιώς ό,τι βρήκε ενδιαφέρον το έβαλε σε εκείνο το βιβλίο που εξέδωσε».